Vrou weer nie in hof oor ‘vliegkaartjie-slenter’Argieffoto Zita Plew-Chisholm (33), ŉ vrou van Plumstead in Kaapstad, moes Vrydag in die gespesialiseerde handelsmisdaadhof in Bellville verskyn, maar het vir ŉ tweede keer nie opgedaag nie. Plew-Chisholm moes oorspronklik op 7 April in die hof verskyn, maar sy het nie opgedaag nie en ŉ lasbrief vir haar inhegtenisneming is uitgereik saam met ŉ bevel om Vrydag te verskyn. Adv. Denzyl Combrink, die staatsaanklaer, het aan die hof gesê hy is intussen deur ŉ prokureur, Dudley Human, ingelig Plew-Chisholm is in ŉ rehabilitasiesentrum opgeneem. Aangesien Human egter nie Plew-Chisholm se regsverteenwoordiger is nie, kon hy nie meer inligting verskaf oor die naam van die sentrum en hoe hy die inligting gekry het nie. Landdros Sabrina Sonnenberg het die polisie opdrag gegee om die saak te ondersoek en Plew-Chisholm op te spoor, voordat hulle Maandag aan die hof terugvoer gee. Die lasbrief vir haar inhegtenisneming bly steeds in werking, het Sonnenberg gesê. Plew-Chisholm is in Januarie 2013 in hegtenis geneem en op waarskuwing vrygelaat. Volgens die klagstaat was sy betrokke by ŉ sindikaat wat deur ŉ reisagentskap goedkoop vliegkaartjies verkoop het. Kliënte kon egter net kontant of deur middel van Money Market se dienste vir die vliegkaartjies betaal. Sodra slagoffers die kontant in die sindikaat se rekening inbetaal het, is vervalste vliegkaartjies aan hulle gestuur. Die staat beweer Plew-Chisholm het haarself as ŉ reisagent voorgedoen en die besonderhede van drie verskillende bankrekeninge, wat aan haar behoort, aan die “kliënte” verskaf.